Varhainen puuttuminen -hankkeen johtoryhmä

Asettaminen
	
	Sosiaali- ja terveysministeriö on asettanut johtoryhmän seuraamaan ja ohjaamaan varhaisen puuttumisen hanketta.	

Toimikausi
	
	3.9.2001 - 30.6.2004  	

Tausta
	
	Käytännössä on huomattu, että usein lastensuojelutilanteissa jälkikäteen arvioidaan, että varhaisemmassa vaiheessa viranomaisten tai muiden auttamistahojen olisi ollut tarpeen ryhtyä toimenpiteisiin. Yleisesti varhaiselle väliintulolle koetaan kuitenkin voimakkaita esteitä. Perheiden yksityisyyttä kunnioitetaan. Myös työntekijät kokevat ongelmaksi vaikeiden asioiden puheeksi ottamisen. Toisaalta ammatillinen työskentely vaatii siirtymistä ongelmakeskeisestä voimavarakeskeiseen ajatteluun.

Vastauksena em. seikkoihin sosiaali- ja terveysministeriö on yhteistyössä Stakesin, Lastensuojelun Keskusliiton, A-klinikkasäätiön ja Suomen Mielenterveysseuran kanssa valmistellut Varhainen puuttuminen -hanketta. Hankkeen taustalla on hallitusohjelmassa asetetut tavoitteet tukea vastuullista vanhemmuutta ja turvallista kasvuympäristöä ja selvittää toimintatapoja, joilla voidaan riittävän varhaisessa vaiheessa estää lasten ja nuorten syrjäytymiskehitys. Myös sosiaali- ja terveydenhuollon tavoite- ja toimintaohjelmassa on yhtenä painotuksena ongelmien estäminen ajoissa. 

Marraskuussa 2000 sosiaali- ja terveysministeriön ja järjestöjen välisen valmistelun pohjalta valmistui hankesuunnitelma. Sosiaali- ja terveysministeriö järjesti 21.11.2000 kuulemis- ja keskustelutilaisuuden hankkeesta. Tuolloin oli paikalla opetus-, oikeus- ja sisäasiainministeriön edustajat, edustaja Rikoksentorjuntaneuvostosta, Stakesista, Suomen Kuntaliitosta sekä edustajia useista järjestöistä. Tilaisuudessa yhteistyötahojen edustajat ilmaisivat halunsa olla mukana hankkeen eteenpäin viemisessä ja koordinaatiossa.

Varhaisen puuttumisen hankkeita on myös muissa Pohjoismaissa. Pohjoismaiden ministeriöiden virkamiehet ja tutkijat keskustelivat varhaisen puuttumisen strategioista 2. - 3.4.2001 Tuusulassa järjestetyssä seminaarissa. Pohjoismaiden sosiaaliministerit käsittelivät yhteistyötä varhaisen puuttumisen alueella kokouksessa Ahvenanmaalla 27. - 28.8.2001.	

Tavoitteet
	
	Varhaisen puuttumisen hankkeen tavoitteena on saada aikaan kulttuurinen muutos, jossa auttaminen ja ongelmiin puuttuminen on sekä kulttuurisesti että eettisesti hyväksyttävä ja jossa auttamisen ja puuttumisen arvopohjasta vallitsee laaja yhteiskunnallinen ja kulttuurinen yksimielisyys. Eräänä kulttuurisen muutoksen tavoitteena on auttamistyötä ja ongelmiin puuttumista haittaavien esteiden murtaminen.

Tavoitteena on myös kehittää yhteisöllisyyttä ja yhteisvastuuta lapsista ja nuorista huolehtimisessa ja kasvatuksessa. Pyrkimyksenä on myös luoda yhteistä yhteiskunnallista ja ammatillista arvopohjaa auttamisen edellytysten parantamiseksi. 

Tavoitteena on lisäksi kehittää palvelujärjestelmän kykyä puuttua ongelmiin varhaisvaiheessa sekä kehittää työmenetelmiä ammattihenkilöstölle varhaisen puuttumisen ja siihen liittyvän yhteistoiminnan toteuttamiseksi. Työmenetelmien kehittämiseksi Stakes on valmistellut hankesuunnitelman, jonka tavoitteena on erityisesti rohkaista eri alojen työntekijöitä tarttumaan ajoissa lasten ja nuorten ja perheiden pulmatilanteisiin sekä tarjota varhaista puuttumista tukevia käytännön työvälineitä. Varhaisen puuttumisen hankkeiden kehittämistä ja koordinaatiota toteutetaan Stakesissa ja Lastensuojelun Keskusliitossa.	

Tehtävä
	
	Johtoryhmän tehtävänä on yhteen sovittaa eri hallinnonaloilla ja järjestöissä tapahtuvia varhaisen puuttumisen hankkeita sekä ohjata Stakesin ja Lastensuojelun Keskusliiton toteuttamia ja koordinoimia kehittämishankkeita varhaisen puuttumisen toteuttamiseksi.	

Organisointi
	
		Puheenjohtaja: Markku Lehto, kansliapäällikkö, sosiaali- ja terveysministeriö 	
		Varapuheenjohtaja: Martti Lähteinen, sosiaalineuvos, sosiaali- ja terveysministeriö 
	
		Jäsenet:	
		Kauko Salo, ylitarkastaja, sosiaali- ja terveysministeriö	
		Touko Hilasvuori, ylitarkastaja, opetusministeriö     	
		Hannu Takala, neuvotteleva virkamies, oikeusministeriö	
		Mikko Lampikoski, ylikomisario, sisäasiainministeriö      	
		Sirpa Taskinen, tulosaluejohtaja, Stakes                      	
		Heidi Peltonen, ylitarkastaja, Opetushallitus     	
		Heli Sahala, erityisasiantuntija, Suomen Kuntaliitto          	
		Mauri Upanne, toiminnanjohtaja, Lastensuojelun Keskusliitto	
		Pirkko Lahti, toiminnanjohtaja, Suomen Mielenterveysseura    	
		Lasse Murto, toiminnanjohtaja, A-klinikkasäätiö	
		Eeva Kuuskoski, pääsihteeri, Mannerheimin Lastensuojeluliitto	
		Anja Lehtijärvi, toiminnanjohtaja, Suomen Vanhempainliitto
	
		Sihteeri Marie Rautava, erikoissuunnittelija, Stakes 
Toisena sihteerinä tulee toimimaan Lastensuojelun Keskusliiton palkattava, hankkeen koordinaattorina toimiva projektipäällikkö.

Johtoryhmän kokoonpanoa voidaan myöhemmin täydentää kehittämishankkeiden paikallisilla toimijoilla. 

Johtoryhmä voi asettaa jaostoja.	

Kustannukset ja rahoitus
	
	Johtoryhmän tulee työskennellä virka-aikana ilman eri korvausta. Matkakulut korvataan valtion matkustussäännön mukaan. Johtoryhmän kustannukset maksetaan momentilta 33.01.21.	

	Peruspalveluministeri	Osmo Soininvaara	

	
	Ylitarkastaja	Anne Hujala	

LIITTEET	

JAKELU
	
	Päätöksessä mainitut	

TIEDOKSI
	
	Sosiaali- ja terveysministeri Maija Perho
Erityisavustaja Eija Hiitiö
Opetusministeriö
Oikeusministeriö
Sisäasiainministeriö
Stakes
Opetushallitus
Suomen Kuntaliitto
Lastensuojelun Keskusliitto
Suomen Mielenterveysseura
A-klinikkasäätiö
Mannerheimin Lastensuojeluliitto
Suomen Vanhempainliitto
STM/Hankerekisteri
STM/Kirjaamo
STM/Viestintä